b'\n_START_ARTICLE_\nKoirankasvattaja\n_START_PARAGRAPH_\nKoirankasvattaja (eli lyhyemmin kasvattaja) on se henkil\xc3\xb6 tai ne henkil\xc3\xb6t, jotka omistavat nartun astutuksen tapahtuessa tai henkil\xc3\xb6, jolle koiranomistaja on jalostusoikeuden kirjallisesti sen pentueen osalta siirt\xc3\xa4nyt._NEWLINE_Jos syntyneet pennut ovat puhdasrotuisia, kasvattaja rekister\xc3\xb6i pennut Suomen Kennelliiton lomakkeella, mik\xc3\xa4li pentueen vanhemmat ja kasvattaja t\xc3\xa4ytt\xc3\xa4v\xc3\xa4t rekister\xc3\xb6innin ehdot. Ainoastaan kasvattajalla on pentujen rekister\xc3\xb6intioikeus eik\xc3\xa4 h\xc3\xa4n voi siirt\xc3\xa4\xc3\xa4 oikeutta toiselle henkil\xc3\xb6lle. Kasvattajan tulee olla t\xc3\xa4ytt\xc3\xa4nyt 15 vuotta rekister\xc3\xb6idess\xc3\xa4\xc3\xa4n pentuetta._NEWLINE_Koirankasvattajalla voi olla kennelnimi tai h\xc3\xa4n voi olla rekister\xc3\xb6im\xc3\xa4t\xc3\xb6n. Kansainv\xc3\xa4linen kennelliitto FCI my\xc3\xb6nt\xc3\xa4\xc3\xa4 kasvattajalle kennelnimen, jota h\xc3\xa4nen on sen j\xc3\xa4lkeen k\xc3\xa4ytett\xc3\xa4v\xc3\xa4 aina rekister\xc3\xb6idess\xc3\xa4\xc3\xa4n pentuja. Kennelnimi on koiran sukunimi: siit\xc3\xa4 n\xc3\xa4kee kenelt\xc3\xa4 kasvattajalta koira on l\xc3\xa4ht\xc3\xb6isin. Rekister\xc3\xb6idyn koiran virallinen nimi alkaa aina kennelnimell\xc3\xa4, joka voi olla kaksiosainenkin. Jos kasvattajalla ei ole kennelnime\xc3\xa4, koiralle voidaan rekister\xc3\xb6id\xc3\xa4 vain yksisanainen enint\xc3\xa4\xc3\xa4n 15 merkki\xc3\xa4 pitk\xc3\xa4 nimi._NEWLINE_Syntyneet pennut ovat kasvattajan omaisuutta, kunnes h\xc3\xa4n luovuttaa ne toiselle henkil\xc3\xb6lle. Pennut saa luovuttaa aikaisintaan 7 viikon ik\xc3\xa4isen\xc3\xa4. Lupaavalta vaikuttavan pennun kasvattaja voi my\xc3\xb6s sijoittaa, jolloin jalostus- ja omistusoikeus s\xc3\xa4ilyy kasvattajalla, kunnes sopimusehdot ovat t\xc3\xa4yttyneet. Myynnist\xc3\xa4 tai sijoittamisesta pit\xc3\xa4isi tehd\xc3\xa4 kirjallinen sopimus Suomen Kennelliiton lomakkeella.'